Man wat by selle inbreek, hang homself | Netwerk24
Deur Jackie Kruger 15 Mei 2019 17:36
'n Man het homself in 'n sel in die polisiekantoor in Mosselbaai opgehang nadat hy vroeër by die aanhoudingselle ingebreek en toe in hegtenis geneem is.
Hy is as Shaun Benton (51) geïdentifiseer. Hy het kort ná middernag by die selle by die polisiekantoor ingebreek. Hy het blykbaar in die diefwering van 'n ontvangskamer by die selle vasgesit toe die polisie op hom afgekom het.
Hy het snywonde en kneusplekke opgedoen en is na die hospitaal vir behandeling geneem. Hy is toe in hegtenis geneem en in 'n aanhoudingsel toegesluit.
Kapt. Malcolm Pojie, polisiewoordvoerder, sê dit is onbekend waarom Benton in die eerste plek by die selle ingebreek het.
Hy is Dinsdag omstreeks 10:00 in die sel gevind waar hy homself opgehang het.
"Hy was in 'n knielende posisie met die verbande om sy nek. Geen misdaad word vermoed nie," sê Pojie.
Die onafhanklike polisieondersoekdirektoraat (Opod) is as standaardprosedure van die voorval in kennis gestel, sê Pojie.